
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 17 septembrie 2004

Nr.29/194

R A P O R T

asupra propunerii legislative pentru modificarea şi completarea Legii învăţământului nr.84/1995 (P.L.X.353)
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, cu adresa nr.P.L.X.353 din 28 iunie 2004, Comisia pentru învăţământ, ştiinţă, tineret şi sport a fost sesizată spre dezbatere şi avizare pe fond cu propunerea legislativă pentru modificarea şi completarea Legii învăţământului nr.84/1995. 

Propunerea legislativă a fost avizată de Comisia pentru buget finanţe şi bănci. Comisia a avut în vedere şi avizul Consiliului Legislativ, precum şi Punctul de vedere al Guvernului României.Propunerea legislativă are ca obiect de reglementare modificarea art.170 din Legea învăţământului nr.84/1995, republicată, cu modificările şi completările ulterioare, în sensul majorării procentului alocat din produsl intern brut pentru finanţarea învăţământului de stat de la 4 % la 5 % începând cu 1 ianuarie 2005 şi la 7 % de la 1 ianuarie 2007.

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art.73 din Constituţia României, republicată.

3. La lucrări au fost prezenţi 14 deputaţi din totalul de 27 membri ai Comisiei. 

4. Camera Deputaţilor este prima Cameră sesizată. 

În urma dezbaterii în şedinţa din 15 septembrie 2004, Comisia, cu unanimitate de voturi, respinge propunerea legislativă, din următoarele motive:

· Domeniul care face obiectul propunerii legislative în discuţie a fost reglementat parţial prin Legea nr.354/30 iulie 2004 – Lege pentru modificarea şi completarea Legii învăţământului nr.84/1995. Prin această lege a fost modificat art.170, care se referă la o creştere anuală a alocaţiilor bugetare până la minimum 6 % din PIB, până în anul 2007, ţinând seama de generalizarea învăţământului obligatoriu de 10 ani, de necesitatea diminuării gradului de subfinanţare a unităţilor de învăţământ, de stimularea personalului didactic şi de conducere, precum şi a unităţilor cu performanţe deosebite.

· Reglementarea propusă are implicaţii asupra bugetului de stat ,,nici-o cheltuială bugetară nu poate fi aprobată fără stabilirea sursei de finanţare,,. Autorii propunerii legislative nu au precizat sursele de finanţare. 

· Modificările din propunerea legislativă nu ar putea fi puse în aplicare, deoarece, la elaborarea acesteia nu au fost luate în considerare impactul creşterii procentului din produsul intern brut alocat învăţământului de stat asupra echilibrului dintre veniturile şi cheltuielile ce alcătuiesc bugetul de stat şi nici modalitatea de realizare a acestei creşteri.

